
PARLAMENTUL  ROMÂNIEI

  SENAT    

          
                       CAMERA DEPUTAŢILOR                                                                                                            

Comisia  permanentă  a Camerei Deputaţilor şi Senatului privind Statutul deputaţilor şi al senatorilor, organizarea şi funcţionarea şedinţelor comune ale Camerei Deputaţilor şi Senatului

                                                                                                                                                                                                                                                                                Plx 94/2012
                                                                                                                                                                             L 271/2012
RAPORT   
  asupra propunerii legislative pentru modificarea Legii nr. 96/2006 privind Statutul deputaţilor şi al senatorilor
În conformitate cu prevederile art. 9 din Regulamentul şedinţelor comune ale Camerei Deputaţilor şi Senatului, Comisia permanentă a Camerei Deputaţilor şi Senatului privind Statutul deputaţilor şi al senatorilor, organizarea şi funcţionarea  şedinţelor comune ale Camerei Deputaţilor şi  Senatului a fost sesizată spre  dezbatere în fond cu propunerea legislativă pentru modificarea Legii nr. 96/2006 privind Statutul deputaţilor şi al senatorilor, trimisă de Camera Deputaţilor cu adresa nr. PLX 94 din 23. 04. 2012 şi de Senat cu adresa din L 271 din 29. 05. 2012.
Iniţiativa legislativă are ca obiect de reglementare completarea art. 53  din Legea nr. 96/2006 privind Statutul deputaţilor şi al senatorilor, în sensul sancţionării faptei unui parlamentar de a vota de două sau mai multe ori asupra propunerii legislative sau proiect de lege în plenul uneia dintre Camere, în şedinţele de plen reunit sau în şedinţele din cadrul comisiilor parlamentare.
Consiliul Legislativ a avizat negativ iniţiativa legislativă, conform avizului nr. 388 din 08.05.2012.
La lucrările Comisiei, în şedinţa din 18 septembrie 2012 au fost prezenţi  7 senatori şi  deputaţi din totalul de 12 membri.
În urma dezbaterilor şi a opiniilor exprimate, membrii Comisiei au hotărât, cu majoritate de voturi, să  propună  plenului celor două Camere ale Parlamentului  respingerea  propunerii legislative pentru modificarea Legii nr. 96/2006 privind Statutul deputaţilor şi al senatorilor.
Comisia a adoptat raport de respingere a propunerii legislative, motivând că pentru instituirea sancţiunii suspendării de la lucrările parlamentare, precum şi a tuturor drepturilor băneşti aferente activităţii parlamentare ,, 3 luni de la prima abatere, 6 luni de la a doua şi 12 luni la următoarele” este nevoie de un sistem de evidenţă a abaterilor disciplinare, pentru a se putea calcula de când anume începe să curgă termenul pentru aplicare sancţiunii, ori din acest punct de vedere, proiectul nu cuprinde nici o normă în acest sens, ceea ce îl face inaplicabil.
Potrivit prevederilor art.73 alin. (3) lit. c) din Constituţia României, republicată, propunerea legislativă face parte din categoria legilor organice şi urmează a fi dezbătută şi adoptată de cele două Camere ale Parlamentului, în şedinţă comună, conform dispoziţiilor art.65 alin.(2) lit. j) din Constituţia României, republicată. 

SECRETAR,








Senator  Gheorghe Bîrlea 


Deputat  Karoly  KEREKES 

